《至正戊戌三月卜居青岩与同志分得行字》
明代·王祎

穷年困廛市，爱此山中行。出郊步稍远，入林怀已清。

天地正逼步，岁月方峥嵘。卜居乐深境，敛迹逃浮荣。

久矣采薇曲，非欤浣花名。肥遁岂初志，冥栖亦真情。

伫谐桂松契，敢负猿鹤盟。沉兹双涧水，可以濯吾缨。

岁晏倘可托，于焉寄平生。

作者简介：王祎(yī)[公元一三二一年至一三七三年]（一作袆），字子充，义乌来山人，后依外祖父居青岩傅。生于元英宗至治元年，卒于明太祖洪武五年，年五十二岁。幼敏慧。及长，师柳贯、黄溍，遂以文章著名。太祖召授江南儒学提举。后同知南康府事，多惠政。洪武初，诏与宋濂为总裁，与修元史。书成，擢翰林待制。以招谕云南，死于节，谥忠文。祎著有《王忠文公集》二十四卷，及大事记续编，《四库总目》又曾重修革象新书，并传于世。